(Dagbladet): I dag slo store styrker fra Oslo-politiet til mot «HA-borgen» i Strømsveien 222 på Alnabru i Oslo.
De kastet ut fem personer fra klubblokalene til Hells Angels og tok beslag i eiendommen.
Politi- og påtalemyndigheten mener huset har blitt brukt i kriminell virksomhet da det skal ha blitt oppbevart ulovlige våpen i lokalene. Statsadvokatene i Oslo har i disse dager tatt ut tiltalte mot husets eiere, firmaet Capitol Eiendom AS for brudd på våpenloven og for heleri.
I tiltalen kommer det fram at det er Capitol Eiendom AS ved styrets leder som er satt under tiltale. Styrelederen i firmaet er Rune «Supern» Olsgaard. Han er talsmann for Hells Angels. Han fikk etter det Dagbladet forstår forkynt tiltalen i dag.
Firmaet Hamcon er også satt under tiltale. Påtalemyndigheten mener Hamcon er Hells Angels som har klubblokalene sine på adressen.
Det var ved to politiaksjoner i 2010 og 2011 at politiet beslagla våpnene:
Den 8. februar 2010 fant politiet, ifølge tiltalen disse våpnene:
* Hagle Valmet, dobbeltløpet (over/under)
Nesten et år senere, den 13. januar 2011, fant politiet disse våpnene, ifølge tiltalebeslutningen:
* Morini pistol, mod.
* Browning pistol, mod.
* Norsk pistol, mod.
* Colt pistol, mod. Government, kal.
* Glock pistol, mod.
* Sten maskinpistol , mod.
Ifølge tiltalen ble våpnene og tilhørende ammunisjon funnet på helt eller delvis skjulte steder i huset. De var uregistrerte og ulovlig kjøpt, ifølge tiltalen.
I tiltalen kommer det avslutningsvis fram at påtalemyndigheten vil legge ned påstand om inndragning av Strømsveien 222 i Oslo i tillegg til våpnene og ammunisjonen.
- Vi ønsker at huset skal inndras fordi det har blitt brukt i medvirkning til oppbevaring av ulovlige våpen. Politiet tok beslag i huset i dag i forbindelse med at tiltalen skulle forkynnes, slik at eiendommen nå ikke kan selges ellers gjøres noe med før hovedforhandlingen kommer opp forhåpentlig en gang på nyåret, sier politiadvokat Jorid Kile Berg i Oslo politidistrikt til Dagbladet.
Dagbladet har foreløpig ikke fått tak i Rune Olsgaard i tilknytning til denne saken.
Dagens beslag er nå påklaget og skal prøves i Oslo tingrett. Advokat John Christian Elden representerer Capitol Eiendom AS.
- Det er ikke grunnlag for beslag av dette huset som midlertidig tvangsmiddel. Huset planlegger verken å rømme eller stikke av på annen mkåte, sier Elden til Dagbladet.